มันนี่ทูเดย์
นายยูวา เฮดริค-หว่อง หัวหน้านักเศรษฐศาสตร์และประธานสถาบันที่ปรึกษาด้านวิชาการ
24 ก.ย. 2559

มาสเตอร์การ์ดชี้เที่ยวไทยใช้จ่ายสูง
นายยูวา เฮดริค-หว่อง หัวหน้านักเศรษฐศาสตร์และประธานสถาบันที่ปรึกษาด้านวิชาการ ประจำศูนย์มาสเตอร์การ์ดเพื่อการเติบโตแบบองค์รวม บริษัท มาสเตอร์การ์ด ผู้ทำแบบสำรวจเมืองจุดหมายปลายทางที่นักท่องเที่ยวทั่วโลกอยากมาเยือน เปิดเผยว่า ยอดใช้จ่ายเฉลี่ยของนักท่องเที่ยวที่เดินทางมาเที่ยวกรุงเทพฯ ต่อทริประยะ 3-5 วัน อยู่ที่ 691 เหรียญสหรัฐ/ทริป หรือประมาณ 2.4 หมื่นบาท (หากคิดอัตราแลกเปลี่ยนปัจจุบันที่ประมาณ 34.60 บาท/เหรียญสหรัฐ) แม้จะต่ำกว่าการเดินทางไปท่องเที่ยวยุโรป อย่าง ลอนดอน หรือ ปารีส เพราะค่าครองชีพไทยยังต่ำเมื่อเทียบกับเมืองเหล่านี้ แต่ค่าเฉลี่ยการใช้จ่ายในกรุงเทพฯ ยังสูงเป็นอันดับหนึ่ง เมื่อเทียบกับเมืองต่างๆ ในย่านเอเชีย อย่าง โตเกียว สิงคโปร์ โซล กัวลาลัมเปอร์ เนื่องจากกรุงเทพฯ มีกิจกรรมที่หลากหลายให้นักท่องเที่ยวทำ การใช้จ่ายจึงสูงกว่า
นำสินรับวัยเกษียณ
นายสมบุญ ฟูศรีบุญ กรรมการผู้อำนวยการ บริษัท นำสินประกันภัย เปิดเผยว่า บริษัทได้เปิดตัวโครงการ “สมาร์ทซีเนียร์เอเจ้นต์คลับ” (SMART Senior Agent Club) ขึ้น เพื่อให้เป็นคลับหรือสโมรสรของผู้ที่เกษียณจากหน่วยงานราชการหรือเอกชน หรือผู้ที่หลุดพ้นจากงานประจำแล้วเป็นศูนย์กลางของการแลกเปลี่ยนทัศนคติหรือกิจกรรมสร้างสรรค์สังคมกันระหว่างมวลสมาชิก รวมถึงส่งเสริมให้เกิดการสร้างรายได้เพื่อนำมาซึ่งความมั่นคงให้แก่ผู้สูงวัย สำหรับผู้ที่สนใจสอบถามรายละเอียดเพิ่มเติมได้ที่นำสินคอลเซ็นเตอร์ 02-017-3333